**VILNIAUS RAJONO SAVIVALDYBĖS ŠEIMOS TARYBOS**

**POSĖDŽIO PROTOKOLAS**

2021 m. sausio 12 d. Nr. SPŠV-1

**Posėdis įvyko 2021-01-12**, posėdžio pradžia 13.30 val. (nuotoliniu būdu pasitelkiant „ZOOM“ platformą).

**Posėdžio pirmininkė** Kristina Malinovska, Vilniaus rajono savivaldybės administracijos Socialinių paslaugų šeimai ir vaikui skyriaus vedėja.

**Posėdžio sekretorius** Jolanta Lukaševič, Vilniaus rajono savivaldybės administracijos Socialinių paslaugų šeimai ir vaikui skyriaus vyr. specialistė.

**Dalyvavo**: (nuotoliniu būdu) Šeimos tarybos nariai:

1. Kristina Boroško, Vilniaus rajono savivaldybės tarybos narė;
2. Irena Ingelevič, Vilniaus rajono savivaldybės administracijos Socialinės rūpybos skyriaus vedėja;
3. Juliana Lipinska, Vilniaus rajono savivaldybės administracijos tarpinstitucinio bendradarbiavimo koordinatorė;
4. Beata Bartkienė, Vilniaus rajono socialinių paslaugų centro direktorė;
5. Loreta Vitkutė-Maigienė, VšĮ Vilniaus rajono centrinės poliklinikos Psichikos sveikatos centro vedėja;
6. Leokadija Pavtel, Vilniaus rajono šeimos ir vaiko krizių centro direktorė;
7. Irena Baranovskaja, Rudaminos seniūnijos bendruomenės centro valdybos narė;
8. Toma Dvilevičienė, Vaidotų Šv. Apaštalo Pauliaus Atsivertimo parapijos vaikų dienos centro koordinatorė;
9. Bartoš Jachimovič, Kabiškių kaimo bendruomenės narys;
10. Rasa Klimienė; VšĮ „Sudervės parapijiečių bendruomenės“ koordinatorė;
11. Jurgita Pukienė, VšĮ „Vaikų ir paauglių socialinio centro“ direktorė;
12. Inga Rancova, Asociacijos „Rukainių bendruomenė“ narė;
13. Julija Šimkūnaitė, Asociacijos „Vaidotų bendruomenė“ narė.

**DARBOTVARKĖ:**

1. Vilniaus rajono savivaldybės Šeimos tarybos 2021 veiksmų plano aptarimas;
2. Diskusija apie Covid situaciją;
3. Einamieji ir kiti aktualūs klausimai.

**1. SVARSTYTA**. **Vilniaus rajono savivaldybės Šeimos tarybos 2021 veiksmų plano aptarimas.**

Vilniaus rajono savivaldybės Šeimos tarybos pirmininkė Kristina Malinovska pristatė ir aptarė Vilniaus rajono savivaldybės Šeimos tarybos 2021 veiksmų planą. Plano uždaviniai ir priemonės:

1. Analizuoti teisės aktų projektus bei sprendimus, turinčius įtakos šeimų padėčiai, pateikti Šeimos tarybos išvadas;

2. Šeimų padėties rajone vertinimas, problemų analizė, kviečiant įvairių sričių specialistus, ekspertus;

3. Bendradarbiavimo tarp savivaldybės institucijų ir verslo bei NVO skatinimas, formuojant teigiamą visuomenės požiūrį į šeimos statusą;

4. Renginio šeimos mėnesiui / dienai inicijavimas;

5. Bendradarbiavimas su žiniasklaida;

6. Informacijos apie įstaigas, organizacijas, dirbančias su šeimomis ar jų nariais, surinkimas, sisteminimas, pateikimas visuomenei (pagal Bazinį paslaugų šeimos paketą);

7. Susitikimo su kitų savivaldybių šeimos tarybomis organizavimas.

Šeimos nariai buvo informuoti, kad yra sukurta Vilniaus rajono savivaldybės Šeimos tarybos „Facebook“ paskyra, kurioje keliama informacija, susijusi su Šeimos tarybos veikla. Dauguma informacijos yra skleidžiama iš Vilniaus rajono savivaldybės puslapio. Buvo aptarta, kaip padaryti paskyrą įdomią, svarstoma, kokią informaciją skleisti, kuri pritrauktų ir sudomintų gyventojus. „Facebook“ paskyros administratorė yra paskirta Vaidotų Šv. Apaštalo Pauliaus Atsivertimo parapijos vaikų dienos centro koordinatorė, šeimos tarybos narė Toma Dvilevičienė.

Posėdžio metu pasiūlyta papildyti veiksmųplano 6 punktą ir surinkti, susisteminti informaciją apie įstaigas, organizacijas, dirbančiais su šeimomis ar jų nariais pagal Bazinį paslaugų šeimai paketą.

**NUTARTA. (vienbalsiai) Vilniaus rajono savivaldybės šeimos tarybos 2021 veiksmų planas patvirtintas**

**2. SVARSTYTA. Diskusija apie Covid situaciją.**

Aptarta su kokiais sunkumais, iššūkiais ir problemomis yra susiduriama karantino metu, ar pagalba Vilniaus rajono savivaldybės gyventojams teikiama kokybiškai.

Šeimos tarybos nariai informavo, kad darbas apsunkintas, dirbama nuotoliniu būdu, pasitelkiant „ZOOM“, „Skype“, ,,Teams“ programas. Vilniaus rajono Socialinių paslaugų centro direktorė Beata Bartkienė akcentavo, kad atsižvelgiant į ekstremalią situaciją Lietuvoje, dėl karantino dalis viešųjų paslaugų buvo ir vis dar yra smarkiai ribojamos arba jų teikimas iš viso stabdomas. Nepaisant to, kad teko susidoroti ne su vienu iššūkiu, įveikti daug sunkumų, tačiau sklandžiai bendradarbiaujant su savivaldybe, bei galvojant apie tai, kad dėl tokios neįprastos situacijos gali nukentėti labiausiai pažeidžiamos visuomenės grupės ir atsižvelgiant į Vilniaus rajono gyventojų poreikius, socialinių paslaugų teikimas nebuvo nutrauktas ar ribojamas, rūpinantis paslaugų gavėjais ir į susiklosčiusią neįprastą situaciją reaguojama lanksčiai, visos Centro veiklai priskirtos socialinės paslaugos buvo ir yra teikiamos toliau. Pastebėta, kad svarbiausia yra nepertraukiamas socialinių paslaugų teikimas pažeidžiamiausioms grupėms, t. y. socialinę riziką patiriančioms šeimos bei jų vaikams, vyresnio amžiaus asmenims, žmonėms, turintiems negalią karantino laikotarpiu. Tiesiogiai kontaktuojant su klientu, laikantis visų numatytų saugos rekomendacijų, yra jiems ypač svarbus ir reikalingas, kad jie neatsidurtų visiškoje atskirtyje. Karantino metu pasikeitus įprastam gyvenimo ritmui, atsiradus naujiems iššūkiams, padaugėjo žmonių su psichologinėmis problemomis, padaugėjo smurto atvejų, girtuokliavimo.

Šeimos tarybos narė Inga Rancova pastebėjo gyventojų baimes dėl esamos situacijos šalyje ir jų nenorą kreiptis reikiamos pagalbos į atitinkančias institucijas ir dėl to šeimos lieka su savo problemomis.

Kristina Boroško, Vilniaus rajono savivaldybės tarybos narė pasiūlė išsiųsti informacinį pranešimą švietimo įstaigų administracijai dėl emocinės paramos teikimo galimybių, pateikti telefonu kontaktus.

**NUTARTA**. **Sukurti informacinio pobūdžio plakatus apie teikiamą pagalbą kriziniais atvejais, kuri būtų platinama gyventojams jų gyvenamojoje vietoje, pavyzdžiui seniūnijose esančiuose stenduose, informacinėse lentose. Išsiųsti informacinį pranešimą švietimo įstaigoms.**

**3**. **SVARSTYTA**. **Einamieji ir kiti aktualūs klausimai.**

Šeimos tarybos pirmininkė informavo, kad visiems šeimos tarybos nariams elektroniniu paštu išsiųsta klausimyno apibendrinta rezultatų analizė dėl socialinių paslaugų poreikio Vilniaus rajono gyventojams.

Analizuojant klausimyną sunku konkrečiai akcentuoti, kokių paslaugų gyventojams reikia, o kokių trūksta. Nustatyta, kad apklausoje dalyvavo labai mažas skaičius respondentų. Šeimos tarybos narių atliktas tyrimas parodė, kad tyrimas nebuvo kokybiškai atliktas. Pateikta visuomenei anketa neatskleidė realios rajono situacijos, o ir dalyvių buvo labai mažai.

**NUTARTA. Vilniaus rajono savivaldybės administracijai teikti siūlymą dėl pakartotinio tyrimo atlikimo, pasitelkiant profesionalią pagalbą.**

**Kitas Vilniaus rajono savivaldybės Šeimos tarybos posėdis planuojamas 2021m. balandžio 13 d. 13.30 val.**

|  |  |
| --- | --- |
| Posėdžio pirmininkė | Kristina Malinovska |
|  | |
| Posėdžio sekretorė | Jolanta Lukaševič |